b'\n_START_ARTICLE_\nClive Sinclair\n_START_SECTION_\nPrimers anys\n_START_PARAGRAPH_\nTant el pare com l\'avi de Clive Sinclair foren enginyers constructors de vaixells a Vickers. El seu avi George Sinclair, que era arquitecte naval, fou l\'inventor del paravane, un dispositiu per anti mines marines. El pare de Clive Sinclair, George William "Bill" Sinclair, volia esdevenir religi\xc3\xb3s o periodista, per\xc3\xb2 George Sinclair va suggerir-li estudiar enginyeria primer. Despr\xc3\xa9s que Bill Sinclair estudi\xc3\xa9s enginyeria mec\xc3\xa0nica va mantenir-se treballant en aquest camp. A l\'inici de la Segona Guerra Mundial Bill tenia el seu propi negoci de m\xc3\xa0quines eines a Londres, i posteriorment treball\xc3\xa0 pel Ministry of Supply brit\xc3\xa0nic._NEWLINE_Clive Sinclair nasqu\xc3\xa9 l\'any 1940 vora Richmond, a Londres, fill de George William Sinclair i Thora Edith Ella Marles. A causa de la guerra i per motius de seguretat, ell i la seva mare deixaren Londres per anar a viure amb una tieta a Devon, des d\'on posteriorment es traslladaren a Teignmouth. Poc despr\xc3\xa9s els arrib\xc3\xa0 un telegrama que els inform\xc3\xa0 que la seva casa a Richmond havia estat bombardejada. El pare de Clive va trobar una casa a Bracknell, Berkshire. Clive Sinclair tingu\xc3\xa9 un germ\xc3\xa0 i una germana, Iain (nascut en 1943) i Fiona (nascuda en 1947)._NEWLINE_De ben jove, Clive Sinclair disseny\xc3\xa0 un model de submar\xc3\xad. Durant les vacances va poder perseguir les seves idees i aprendre el que volia saber. Poc interessat en els esports i mal integrat a l\'escola, Sinclair preferia la companyuia dels adults, que nom\xc3\xa9s podia trobar en la seva fam\xc3\xadlia._NEWLINE_Sinclair estudi\xc3\xa0 a la Boxgrove Preparatory School, on va destacar en matem\xc3\xa0tiques. A l\'edat de 10 anys, el seu pare es va trobar immenrs en problemes financers. Havia ampliat l\'\xc3\xa0mbit de negoci de les m\xc3\xa0quines eina per importar tractors en miniatura dels Estats Units, per\xc3\xb2 va haver de deixar el negoci. A causa dels problemes del seu pare, Clive Sinclair va haver de canviar d\'escola en diverses ocasions. Despr\xc3\xa9s d\'un temps a la Reading School, Sinclair va obtenir el GCE Ordinary Level a la Highgate School de Londres l\'any 1955 i el Nivell A en f\xc3\xadsica, matem\xc3\xa0tiques pures i matem\xc3\xa0tiques aplicades al St. George\'s College de Weybridge._NEWLINE_Durant la seva joventut, Sinclair es guany\xc3\xa0 la vida tallant la gespa i rentant plats. M\xc3\xa9s tard, va treballar als estudies en companyies d\'electr\xc3\xb2nica. A Solatron va investigar sobre la possibilitat de crear vehicles el\xc3\xa8ctrics personals. Tamb\xc3\xa9 va intentar entrar a treballar durant un estiu a Mullard presentant un dels seus dissenys de circuits, per\xc3\xb2 va ser rebutjat per la seva precocitat. Quan encara anava a l\'escola va escriure el seu primer article a la revista Practical Wireless._NEWLINE_Amb 18 anys, quan va deixar l\'escola, Sinclair no va voler accedir a la universitat sin\xc3\xb3 que es va dedicar a a vendre equips electr\xc3\xb2nics en miniatura per correu a aficionats.\n_START_SECTION_\nScience of Cambridge Ltd.\n_START_PARAGRAPH_\nEn 1973 Sinclair va fundar una altra empresa anomenada inicialment Ablesdeal Ltd., per\xc3\xb2 que va canviar de nom diverses vegades fins a anomenar-se Science of Cambridge Ltd. el juliol de 1977._NEWLINE_El juny de 1978 Science of Cambridge llanc\xc3\xa0 un microordinador, el MK14, basat en el xip SC/MP. El juliol de 1978 l\'empresa treballava en un projecte d\'ordinador personal i el maig de 1979 Jim Westwood inici\xc3\xa0 el projecte del ZX80 a Science of Cambridge, que fou posat a la venta el febrer de 1980 a 79,95 \xc2\xa3 en forma desmuntada i a 99,95 \xc2\xa3 en la forma llesta per ser utilitzada. Al novembre Science of Cambridge canvi\xc3\xa0 de nom per anomenar-se Sinclair Computers Ltd.\n_START_SECTION_\n\xc3\x80mbit personal\n_START_PARAGRAPH_\nSinclair es cas\xc3\xa0 amb Ann Briscoe en 1962, matrimoni que tingu\xc3\xa9 tres fills: Belinda, Crispin i Bartholomew. L\'any 1985 es divorciaren. En 2010 Sinclair es cas\xc3\xa0 amb Angie Bowness._NEWLINE_Sinclair \xc3\xa9s jugador de p\xc3\xb2quer i aparegu\xc3\xa9 a les primeres tres temporades del programa televisiu brit\xc3\xa0nic Late Night Poker i guany\xc3\xa0 la primera temporada de Celebrity Poker Club._NEWLINE_Pel que fa a la religi\xc3\xb3, Sinclair s\'autodefineix com ateu._NEWLINE_Sinclair \xc3\xa9s membre de la Mensa brit\xc3\xa0nica i la dirig\xc3\xad entre 1980 i 1997._NEWLINE_Sinclair fou guardonat amb un doctorat honor\xc3\xadfic en ci\xc3\xa8ncies per la Universitat de Bath en 1983._NEWLINE_Malgrat la seva implicaci\xc3\xb3 en el m\xc3\xb3n de la computaci\xc3\xb3, Sinclair assegura no fer servir Internet argumentant que no li agrada tenir "coses t\xc3\xa8cniques o mec\xc3\xa0niques al voltant" perqu\xc3\xa8 el distreuen del proc\xc3\xa9s d\'invenci\xc3\xb3. En 2010 va manifestar que ell no fa servir ordinadors i que prefereix fer servir el tel\xc3\xa8fon al correu electr\xc3\xb2nic.'